Antigua og Barbudas flagg og våpen
Store norske leksikon,Geografi,Flagg og nasjonalsymboler,Flagg og våpen
Antigua og Barbudas flagg har rød bunn. Ovenfra er det innskåret et V-formet felt med spissene henholdsvis i de øvre hjørner og midt på flaggets grunnlinje. Dette feltet er delt i tre horisontale felter i svart, blått og hvitt (regnet ovenfra) i breddeforholdet 18:10:18. Det svarte feltet er belagt med en oppgående sol.
Etter en konkurranse ble flagget offisielt antatt som den daværende assosierte staten Antiguas flagg i 1967, og ved uavhengigheten i 1981 ble det antatt som den nye statens flagg. Riksvåpen Våpenet har i skjoldfoten et grønt felt belagt med en sukkermølle, som delvis overlapper det midtre feltet med tre hvite og to blå horisontale bølgestriper. Skjoldhodet viser en oppgående sol på svart bunn. Skjoldet krones av en heraldisk hjelm med ananas og hibiskus som hjelmpryd. Skjoldbærere er to hjorter som holder henholdsvis et sukkerrør og en yuccapalme. Mottoet Each Endeavouring, All Achieving under skjoldet kan oversettes med «Når enhver gjør en innsats, når alle målet». Våpenet ble offisielt antatt i 1966. Les mer i Store norske leksikon flagg riksvåpen Antigua og Barbuda Antigua og Barbudas historie Antigua og Barbudas politiske system